ועדת הכספים, כנסת 21, פרוטוקול מספר 15, 2019-06-16 10:15

משה גפני: בוקר טוב, אני מתכבד לפתוח את ישיבת ועדת הכספים.

משה גפני: יש כמה דברים שאנחנו מבקשים לברר אחרי שגם היה דיון בישיבה הקודמת.

משה גפני: אנחנו נצטרך לעסוק באישור השקעת המדינה בחברת פארק אריאל שרון בע"מ, נצטרך לדון על בתי הדין הרבניים.

יעקב מרגי: בוא נתחיל בגני המוכש"ר בחינוך המיוחד.

משה גפני: תיכף נדבר על זה.

משה גפני: אף אחד מאיתנו לא ילך הביתה בלי שנדבר על זה.

משה גפני: בקשה, הצעה לסדר.

שלמה קרעי: אדוני היושב-ראש, בוקר טוב.

שלמה קרעי: אני חושב שבשבוע הקודם היה כאן ממש קונצנזוס בין חברי הוועדה מהקואליציה והאופוזיציה לעצור את העברות התקציביות כל עוד לא פותרים את עניין הצהרונים ואת עניין גני הילדים בחינוך המיוחד של המוכש"ר.

שלמה קרעי: לשמחתנו ראש הממשלה פתר את עניין הצהרונים, אנחנו נראה את זה גם היום, ואני מברך אותו על כך.

שלמה קרעי: עניין גני הילדים של החינוך המיוחד טרם נפתר.

שלמה קרעי: תקופת בחירות או לא תקופת בחירות, לא מפקירים ילדים של החינוך המיוחד.

שלמה קרעי: אני קורא לחברי הוועדה, וגם לך אדוני היושב-ראש, לא לאשר העברות תקציביות של משרד החינוך ומשרד האוצר עד שהנושא הזה לא ייפתר.

שלמה קרעי: אגב, בישיבה הקודמת לא שמענו התייחסות של משרד החינוך ומשרד האוצר לנושא הזה.

שלמה קרעי: אני מבקש גם לשמוע את ההתייחסות שלהם וגם לעצור להם העברות תקציביות עד שהעניין הזה ייפתר.

שלמה קרעי: אנחנו לא נלך לפגרת הבחירות עד שזה ייפתר.

משה גפני: קודם כל, אני שמח שמצאו פתרון לנושא של הצהרונים, זה חשוב מאוד.

משה גפני: בגלל זה גם ירד הדיון מחר במליאת הכנסת על הצהרונים, מה שהאופוזיציה הגישה.

משה גפני: אני שמח שזה ירד.

אורית פרקש הכהן: תודה על העזרה שלך.

משה גפני: הבנתי שהולכים לעשות קיצוץ רוחבי נוסף כדי לממן את זה.

משה גפני: אני לא מתכוון להעביר פה את הקיצוץ הרוחבי, הוא לא יעבור כמו שהוא נכנס.

משה גפני: מדובר בקיצוץ רוחבי על שכר השוטרים, בקיצוץ רוחבי על הצהרונים, בקיצוץ רוחבי על כל דבר.

משה גפני: צריך לזכור שמאחורי קיצוץ רוחבי עומדים סעיפים על דברים מאוד חשובים.

משה גפני: אני לא אאשר את זה.

שלמה קרעי: עוד ילדים.

משה גפני: עוד ילדים.

אורית פרקש הכהן: אני רוצה לחזור, מאחר שהיום זה הדיון האחרון, על מה שאמרתי בשלושת הדיונים האחרונים.

משה גפני: דיון אחרון שלא בפגרה.

אורית פרקש הכהן: דיון אחרון באישורי העברות תקציב שוטפות ובתוספות למשרדים בשווי 13 מיליארד שקלים, שכולנו מבינים שצפויות להיות מלוות בקיצוצים, בשינויים בדיעבד בגלל הבור התקציבי והחריגה מיעד הגירעון שמסרבים להציג אותו בפנינו.

אורית פרקש הכהן: אני מבקשת להתנות את אישור התקציבים היום בזה שיתקיים דיון, בזה שייקבע דיון בהול, הרב גפני, שבו יציגו בפנינו את מצב הגירעון.

אורית פרקש הכהן: מה לגיטימי יותר?

אורית פרקש הכהן: לו הייתי בתפקיד הקודם שלי והייתי יודעת שבעוד חצי שנה צפוי איזה משבר כלכלי בחברת חשמל, לא הייתי עוצרת את הכל כדי להבין קודם כל מה הוא המשבר לפני שמעבירים 13 מיליארד שקלים?

אורית פרקש הכהן: זאת הבקשה שלי, להתנות את אישור העברות והתשלומים היום בזימון דיון.

אורית פרקש הכהן: זה יותר מסביר.

אורית פרקש הכהן: אני חושבת שזה הגיוני שנבוא ונדע את התמונה הכוללת כשאנחנו מרימים את היד, או לפחות לייצר איזה שהוא לחץ שיואילו ויציגו לנו את הנתונים.

אורית פרקש הכהן: ההסתרה הזאת של הגירעון, של הגזירות שחושבים עליהן, של הקיצוצים הרוחביים או לא רוחביים - שישמעו גם אותנו על הדרך לפני שמחליטים.

משה גפני: אני רוצה להגיד לך שני דברים.

משה גפני: אל"ף, הגשתי בקשה לדיון דחוף בפגרה על סגירת שדה התעופה שדה דב.

משה גפני: הגשתי בקשה, אני מקווה שהיא תאושר.

משה גפני: היא באמת דחופה, היא באמת דבר שאי אפשר לחכות לוועדה קבועה, כיוון ששדה התעופה עומד להיסגר ב-1 בחודש.

משה גפני: יש בזה חוסר שכל בצורה החמורה, ואני לא מדבר רק על כלכלית והכל, אני מדבר גם ביטחונית וגם מדינית.

משה גפני: אם העיר הזאת נסגרת אנחנו בבעיה גדולה.

משה גפני: יש שם בעיה.

משה גפני: בג"ץ לא מועיל לנו בעניין הזה כמו שהוא לא מועיל בהרבה דברים.

משה גפני: אני ביקשתי את הדיון הזה, אני מקווה שיאשרו אותו.

משה גפני: אם יאשרו אותו, בעזרת השם נקיים אותו.

משה גפני: לגבי מה שאת אומרת, קודם כל נראה על איזה העברות אנחנו מדברים.

משה גפני: אני לא הולך מי יודע מה על העברות.

משה גפני: את מה שחיוני אנחנו נעביר, את מה שלא חיוני אנחנו לא נעביר.

משה גפני: לגבי הבקשה שלך, אנחנו נראה בסוף הדיון על מה אנחנו מדברים.

משה גפני: כמו שאני מבקש דיון על שדה דב, כך אני אבקש דיון לגבי הגירעון.

אורית פרקש הכהן: אני אשמח.

משה גפני: לא בטוח שיאשרו את זה.

אורית פרקש הכהן: אפשר גם באותה ישיבה.

יעקב מרגי: הייתי כשנציגי אגף התקציבים לא דייקו בנתונים שהם הציגו, בלשון המעטה, לוועדת כספים ולממשלה על הגירעון.

יעקב מרגי: אני מסרב להתרגש.

אורית פרקש הכהן: זו לא תשובה.

אורית פרקש הכהן: חבר הכנסת מרגי, אנחנו חייבים לדעת את הנתונים, את המציאות.

משה גפני: אורית, הם מדברים על זה שהם רוצים להביא לפה את הקיצוצים.

משה גפני: ממילא יהיה דיון על הגירעון.

משה גפני: אני לא מתכוון לאשר את המצב הזה של הגירעון, של מה שהם מביאים לפה, הקיצוצים וכל הדברים האלה שיפגעו בכל השכבות החלשות.

משה גפני: מאיפה את חושבת יקצצו?

אורית פרקש הכהן: זאת גם זילות של הוועדה.

אורית פרקש הכהן: אנחנו יושבים כאן שלושה דיונים ומאשרים תקציבים, כאשר אחרי זה יבואו ויהפכו את הכל.

אורית פרקש הכהן: זו לא התנהלות מכבדת מבחינת הרשות המחוקקת.

משה גפני: זו תמונת מצב.

משה גפני: אם לא הנושא של הקדמת הבחירות פעם שנייה, הייתי מקיים את הדיון הזה, הוא כבר היה על סדר היום.

משה גפני: כך זה גם היה בכל המקרים האחרים.

משה גפני: אני אראה לקראת הסוף אם אכן אני מבקש את זה.

משה גפני: בכל מקרה הדיון הזה יתקיים בעזרת השם.

אורית פרקש הכהן: דיון חשוב.

משה גפני: על פארק אריאל שרון היה ויכוח בפעם הקודמת, בישיבה הקודמת, האם צריך שזה יהיה זרוע ביצועית של המשרד או דבר שעומד לעצמו.

משה גפני: אני ביקשתי שמאיר לוין, שהוא שנה וחצי מחזיק את העניין הזה ולא נותן תשובה, יבוא.

משה גפני: פגשתי אותו במקרה בסוף שבוע שעבר.

משה גפני: ביקשתי שהוא יבוא, ביקשתי שיבוא מישהו מטעמו כדי להסביר.

משה גפני: ממשרד המשפטים או ממשרד היועץ המשפטי אנחנו מקבלים תשובה מהר, לא עובר זמן.

משה גפני: אני לא אוהב את הדבר הזה, את המציאות הזאת שבה משרד המשפטים הפך להיות חלק מהזרוע הביצועית של ממשלה, שלא זזים בלעדיהם.

משה גפני: אתם מתערבים בעבודה של הממשלה, אתם מתערבים בעבודה הביצועית.

משה גפני: יושב כאן המשרד להגנת הסביבה.

משה גפני: דיבר איתי זאב אלקין, השר להגנת הסביבה, הוא אמר לי: "מה אתה רוצה מאיתנו, משרד המשפטים לא נתן חוות דעת שנה או שנה וחצי".

משה גפני: מה זה הדבר הזה?

משה גפני: אמרתי שנאשר להם חלק מהכסף שהם ביקשו כדי שלא תהיה בעיה עם המשכורות, ושנקיים את הדיון היום איתכם.

משה גפני: לא היה אף אחד.

רוני טלמור: אדוני, אני מבקשת להעמיד דברים על דיוקם.

רוני טלמור: הנושא שהובא בפנינו, בפני מאיר לוין, הובא לאחר שכבר נעשה דיון בין המשרד להגנת הסביבה לבין משרד האוצר ורשות החברות.

רוני טלמור: אנחנו לא היינו חלק ממנו.

רוני טלמור: אגב, למיטב ידיעתי, אנחנו גם לא הוזמנו לדיון בשבוע שעבר.

רוני טלמור: אם היינו מוזמנים היינו מגיעים.

טמיר כהן: הוזמנתם לדיון.

רוני טלמור: אנחנו לא קיבלנו הזמנה.

רוני טלמור: יכול להיות שהייתה תקלה בדרך.

רוני טלמור: אם היינו מוזמנים, היינו מגיעים כנדרש.

טמיר כהן: אתם מוזמנים לכל הדיונים בוועדה.

טמיר כהן: חבל שהטענה הזאת תחזור על עצמה.

רוני טלמור: אני מקבלת את מה שאתה אומר.

רוני טלמור: יש את אנשי המקצוע שמטפלים בעניין הזה.

טמיר כהן: לא באופן אישי, יש לכם איש קשר.

רוני טלמור: אנחנו לא קיבלנו הודעה על הישיבה, לכן גם לא ידענו עליה.

רוני טלמור: המשרד להגנת הסביבה תקצב את הפארק הזה במשך תקופה ארוכה.

רוני טלמור: לפני זמן, ובלי המעורבות שלנו, נעשה דיון בינם לבין משרד האוצר.

רוני טלמור: הייתה מעורבות של רשות החברות הממשלתיות.

רוני טלמור: משרד האוצר מעמיד למשרד להגנת הסביבה שתי ברירות: ברירה אחת, ברירת זרוע ביצוע לפי תקנות חובת מכרזים, וברירה אחרת, כפי שמובאת לאישור היום, היא ברירה של תקצוב בדרך של השקעה בהון מניות של חברה ממשלתית לפי סעיף 10 לחוק החברות הממשלתיות, שזה טעון אישור של הוועדה.

רוני טלמור: אין שום מניעה משפטית.

משה גפני: מי אמר בשבוע שעבר בוועדה שאתם מחכים שנה?

משה גפני: מי אמר בשבוע שעבר בישיבה שאתם מחכים למאיר לוין?

דלית דרור: סמנכ"ל המשרד להגנת הסביבה, אלון זקס.

דלית דרור: הוא כרגע לא נמצא, הוא נמצא בחו"ל.

משה גפני: לא הייתי אומר את זה אילולא היה כאן אלון זקס.

משה גפני: הוא אמר: "אנחנו מחכים שנה וחצי או שנה לחוות דעת של מאיר לוין".

רוני טלמור: היה סיכום בין המשרד להגנת הסביבה לבין האוצר, או לפחות זה היה הדין ודברים ביניהם, גם אם הם לא היו מרוצים ממנו, שאלו שתי החלופות שעומדות.

רוני טלמור: יש עכשיו גם את החלופה שמובאת כרגע לאישור.

רוני טלמור: המשרד להגנת הסביבה לא היה מרוצה מאף אחת משתי הדרכים, הוא סבר שעשויה להיות דרך נוספת, לכן נעשתה פנייה אלינו.

רוני טלמור: הנושא אכן התעכב אצלנו, משום שלאחר שקיבלנו פנייה מהמשרד להגנת הסביבה בנושא שלא היה מוכר לנו קודם, פנינו למשרד האוצר כדי לקבל את ההתייחסות שלו לעניין שכבר סוכם, שכבר לובן.

רוני טלמור: הנושא הזה נמצא לפתחנו, אנחנו נקיים בזה דיון מהר ככל שנוכל.

משה גפני: מתי קיבלתם את זה לדיון?

רוני טלמור: קיבלנו בדצמבר האחרון התייחסות של משרד האוצר.

רוני טלמור: התשובה שקיבלנו פותחת נושא שהוא נושא רוחבי.

רוני טלמור: הנושא הוא נושא רוחבי, משום שהוא פותח סוגיות עקרוניות שקשורות לתקצוב של חברות ממשלתיות, תקצוב של תאגידים ציבוריים.

רוני טלמור: התאגידים והחברות הם לא רק באחריות של המשרד להגנת הסביבה, יש עוד משרדים מעורבים.

רוני טלמור: זה נושא רוחבי שנעסוק בו, שנדון בו.

רוני טלמור: אנחנו נעשה את זה מהר ככל שניתן.

משה גפני: גברת דרור, מתי פניתם אליהם?

דלית דרור: שנים תקצבנו את חברת פארק אריאל שרון.

דלית דרור: לקראת סוף 2017, אמר לנו האוצר שאי אפשר להמשיך בדרך שבה נהגנו כל השנים, שאנחנו צריכים אחת משתי דרכים: או השקעה בהון מניות, שזה הדיון שלפנינו היום, או הכרזה על זרוע ביצוע.

דלית דרור: כיוון שחשבנו שזה לא נכון, שאלנו את משרד המשפטים אם אלו שתי הדרכים היחידות.

דלית דרור: מה שייאמר לנו אנחנו נעשה.

משה גפני: מתי פניתם למשרד המשפטים?

משה גפני: אני לא רוצה ללכת נגד משרד המשפטים, אבל אני גם לא רוצה לחכות כל כך הרבה זמן, זה חלק מהעניין.

משה גפני: מתי פניתם?

דלית דרור: פנינו במרץ 2018 בשאלה הזאת, שהיא אכן שאלה רוחבית, כאשר בינתיים עוברות שנות התקציב, אנחנו צריכים איכשהו להעביר להם את הכסף.

משה גפני: מה את רוצה שאני אעשה עכשיו?

דלית דרור: אנחנו צריכים להעביר את הכסף.

דלית דרור: עד שתינתן התשובה המשפטית אנחנו מבקשים את ההשקעה בהון מניות, זאת הדרך שאנחנו יודעים שפתוחה בפנינו.

דלית דרור: הדרך השלישית שאנחנו יודעים שקיימת עוד לא מאושרת על ידי משרד המשפטים.

משה גפני: גברת טלמור, הם לא מקבלים כסף, בגלל שהופנתה אליכם שאלה שעל פי רוב צריך לתת עליה תשובה בתוך יומיים-שלושה.

משה גפני: אם לא בתוך יומיים-שלושה – בתוך שבועיים, אחרת הם נתקעים עם הכסף.

משה גפני: אתם לא נותנים תשובה.

רוני טלמור: יש העברה של תקציב.

רוני טלמור: הייתה העברה של התקציב בדרך הזאת בשנה שעברה, היא הייתה דרך סעיף 10.

רוני טלמור: זאת הדרך שנמצאת כרגע.

רוני טלמור: יש דרך משפטית להעביר את הכסף, אין מניעה חוקית לעשות את זה, לכן אנחנו מצטרפים לבקשה.

משה גפני: אתם מקפידים על קלה כבחמורה.

משה גפני: כשאני רוצה להעביר פה דברים, אתם אומרים: "לא, יש עוד חוות דעת שלנו", ואני לא רוצה להביא את הדוגמאות.

רוני טלמור: אין מניעה משפטית להשתמש בדרך הזאת.

משה גפני: יש בעיה.

משה גפני: אני מקפיד על קלה כבחמורה.

משה גפני: ברגע שאומרים לי שמאיר לוין קיבל והוא צריך לתת חוות דעת, אני ממתין.

רוני טלמור: אני לא חושבת שצריך להמתין.

רוני טלמור: אני גם לא שומעת שהמשרד להגנת הסביבה מבקש שתמתין.

רוני טלמור: הוא מבקש שתאשר את העברה.

משה גפני: זה שהוא מבקש אני יודע.

משה גפני: אתם מבקשים שאני אעביר את זה?

רוני טלמור: בוודאי.

רוני טלמור: אנחנו חושבים שאין שום מניעה.

רוני טלמור: החברה צריכה את הכספים.

יעקב מרגי: אנחנו רוצים לדעת באיזו דרך אופטימאלית וטובה ביותר זה צריך להיעשות.

יעקב מרגי: עומדת לנו הזכות.

רוני טלמור: תקצוב של גופים ממשלתיים זה נושא שאנחנו בדרך כלל לא מעורבים בו.

רוני טלמור: קיבלנו פנייה להיות מעורבים לאחר שהדברים לא נסגרו, לאחר שכבר עבר תקציב וממשיך להיות מועבר תקציב כל הזמן הזה כדי שהחברה תוכל להתנהל.

יעקב מרגי: והסוגיה פתוחה.

יעקב מרגי: זה לא תקין.

יעקב מרגי: עוד 40 מיליון להון מניות, עוד 40 מיליון להון מניות, למה?

יעקב מרגי: זה כספי ציבור, אנחנו צריכים לקבל הסברים.

רוני טלמור: אדוני, הכספים שאתה מדבר עליהם הם כספים שהחברה צריכה והמשרד רוצה להעביר.

רוני טלמור: אנחנו רק מדברים על שאלת הדרך.

יעקב מרגי: אנחנו רוצים לדעת אם הדרך הזאת היא הכי תקינה והכי נכונה.

רוני טלמור: הדרך הזאת היא תקינה ונכונה.

משה גפני: אני מבקש לדעת את עמדת משרד האוצר.

משה גפני: זאת הדרך הכי טובה?

אפרת פרוקצ'ה: פנינו בתשובה למאיר לוין.

אפרת פרוקצ'ה: מבחינת המשרד יש שתי אופציות אפשריות: או בדרך של תקצוב לפי סעיף 10 ואישור ועדת הכספים, או בדרך של זרוע ביצוע.

אפרת פרוקצ'ה: הפנייה שהועברה אליכם לפני כמה שבועות היא פנייה תקנית לחלוטין מבחינה משפטית, אין מניעה לעשות אותה.

אפרת פרוקצ'ה: יש גם דרכים אחרות.

משה גפני: מה העמדה שלכם?

אפרת פרוקצ'ה: אין שום מניעה משפטית להעלות את זה לפי סעיף 10.

משה גפני: לא שאלתי אותך משפטית.

שגית אפיק: מה הדרך הנכונה יותר לדעת משרד האוצר?

אפרת פרוקצ'ה: יש בחינות עובדתיות שאנחנו מבצעים עדיין עם רשות החברות, כדי להבין מכאן ולהבא איך החברה הזאת תתמודד.

אפרת פרוקצ'ה: החברה הזאת עברה בעיות עובדתיות לא פשוטות בשנים האחרונות.

אפרת פרוקצ'ה: צריך לראות אם היא יותר דומה למקום של מתן שירותים למדינה, או שמדובר בחברה ממשלתית רגילה.

אפרת פרוקצ'ה: כרגע, בשלב שהיא נמצאת כרגע, אין שום בעיה להעביר לה כספים לפי סעיף 10.

אפרת פרוקצ'ה: אחר כך יכול להיות שדרכים אופטימאליות יותר יהיו זרוע ביצוע, אבל זה דבר שדרוש עוד בחינה.

משה גפני: אני מציע לאשר את הפנייה, אבל אני רוצה להקדים ולומר כדלהלן: ההתייחסות שלכם, של הממשלה, לוועדת הכספים היא התייחסות מזלזלת, היא התייחסות שקשה מאוד לעבור עליה לסדר היום.

משה גפני: באים עם בקשה לגיטימית לגמרי.

משה גפני: דיבר איתי השר להגנת הסביבה על כך שצריכים 40 מיליון שקל לפי סעיף 10, כשמאחורי העניין הזה עומד דיון שהוא דיון לא פשוט.

משה גפני: לו הימים היו רגילים, הייתי מקיים את הדיון בשאלה אם פארק אריאל שרון צריך להיות בדרך של זרוע ביצועית של המשרד או בדרך שמקבלים כסף.

משה גפני: אני גם מנחש מה הייתה עמדת משרד האוצר בוויכוח הזה, יכול להיות שלא הייתי טועה.

משה גפני: את הוויכוח הזה לא מקיימים, מחכים למאיר לוין שבעה-שמונה חודשים.

משה גפני: הוא היה יכול להגיד: זה לא העסק שלי, תחליטו.

משה גפני: הוא לא חייב להתערב בכל דבר.

משה גפני: עם כל הכבוד, מה זאת ההתערבות הזאת?

משה גפני: מה, הוא מבין בפארק אריאל שרון, אם זו צריכה להיות זרוע ביצועית או כל דרך אחרת?

משה גפני: זה אנשי המקצוע צריכים להגיד.

משה גפני: זה ביזיון, זלזול בוועדה.

משה גפני: לו אלו היו ימים רגילים, הייתי מקיים את הדיון הזה, לא הייתי ממשיך עד שמאיר לוין היה מגיע לפה.

משה גפני: עם כל הכבוד, כל דבר הוא מבין, מה שאני מדבר איתו הוא מבין.

משה גפני: יש את משרד האוצר שמעביר את הכסף, יש את רשות החברות הממשלתיות, יש את המשרד להגנת הסביבה.

משה גפני: למה משרד המשפטים מעכב את זה?

דלית דרור: פנינו למשרד המשפטים, כי חשבנו שמשרד האוצר טועה משפטית כשהוא אומר לנו שרק שתי הדרכים קיימות, שלא לגיטימית הדרך השלישית שהייתה נכונה כל השנים.

משה גפני: על זה אמר שלמה המלך: "יוסיף דעת יוסיף מכאוב".

משה גפני: היה יותר טוב שלא הייתי יודע.

משה גפני: משחקים עם העניין הזה?

משה ארבל: התבונה נמצאת במשרד המשפטים, לא בכנסת או במשרד ממשלתי אחר.

משה גפני: אני מקבל בציניות את מה שאתה אומר.

משה גפני: אני חושב שאצלנו, אצל הוועדה, יש חוכמה יתרה.

משה גפני: בנושאים שבמקומות אחרים דנים בהם בחדרי חדרים, אנחנו דנים בהם על השולחן.

משה גפני: הציבור פה נמצא, האנשים שיש להם נגישות לעניין יכולים לבוא ולהביע את דעתם.

יעקב מרגי: יש פרוטוקול שנרשם.

משה גפני: יש פרוטוקול שנרשם.

משה גפני: מה משחקים איתנו?

משה גפני: שיבואו ויגידו: "משרד המשפטים לא נוגע בדבר".

משה גפני: יש פה ויכוח מקצועי בשאלה: האם פארק אריאל שרון צריך להיות זרוע ביצועית של המשרד להגנת הסביבה, כן או לא.

משה גפני: זה ויכוח לגיטימי.

משה גפני: אני מבקש מהחברים לאשר את הבקשה כפי שהוגשה.

משה גפני: אני עושה רביזיה על ההצבעה הקודמת.

משה גפני: מי בעד הרביזיה על ההצבעה הקודמת, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: הרביזיה התקבלה.

משה גפני: אנחנו עכשיו עוברים להצבעה על בקשה לאישור השקעת הממשלה בחברת פארק אריאל שרון בע"מ.

משה גפני: מי בעד אישור הבקשה במלואה – 40.5 מיליון, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: 40.5 מיליון ₪ אושרו.